**Ploaia**

*M Horlaci*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ploaia

Afară plouă de-abia respiri

Și-n soba cenușie focul geme,

Purtat de gânduri deapăn amintiri

Întins pe un fotoliu roș de vreme.

Cafeaua într-o cană s-a răcit

Si umbre se resfiră pe-un perete,

Cu mintea la trecut m-am rătăcit

Învăluit de patimi si regrete.

Atât de repede îmbătrânesc

Privesc o față tristă în oglindă,

Dar câteodată uit, si mai zâmbesc,

Când văd motanul tolănit pe-o grindă.

Afară plouă, ceru-i plumburiu

Se-aude vântul legănând stejarii,

Dar sufletul din mine e pustiu

Si clipele străine, ca barbarii.

Din noaptea asta nu mai este mult

Și-o dimineață zorii vor aduce,

Cu soarele din nou să mă consult

Să regăsesc speranța de la cruce.